CELEX: 62021TN0100
Language: hr
Date: 2021-02-16 00:00:00
Title: Predmet T-100/21: Tužba podnesena 16. veljače 2021. – Sánchez-Gavito León/Vijeće i Komisija

10.5.2021   
            
            
               HR
            
            
               Službeni list Europske unije
            
            
               C 182/57
            
         
      Tužba podnesena 16. veljače 2021. – Sánchez-Gavito León/Vijeće i Komisija
      (Predmet T-100/21)
      (2021/C 182/77)
      Jezik postupka: engleski
      
         Stranke
      
      
         Tužiteljica: Maria del Carmen Sánchez-Gavito León (Reston, Virginia, Sjedinjene Američke Države) (zastupnik: M. Veissiere, odvjetnik)
      
         Tuženici: Vijeće Europske unije, Europska komisija
      
         Tužbeni zahtjev
      
      Tužiteljica od Općeg suda zahtijeva da:
      
                  —
               
               
                  utvrdi da je nedjelovanje tuženika protuzakonito;
               
            
                  —
               
               
                  naloži Europskoj uniji, koju zastupaju tuženici, da kao član Međunarodnog savjetodavnog odbora za pamuk (ICAC) poduzme odgovarajuće radnje protiv izvršnog direktora ICAC-a zbog povrede dužnosti;
               
            
                  —
               
               
                  naloži trenutačnu suspenziju financijskog doprinosa Europske unije ICAC-u, sve dok ICAC ne počne poštovati ljudska prava koja štite Ugovori EU-a;
               
            
                  —
               
               
                  naloži Europskoj uniji, koju zastupaju Komisija i Vijeće, da joj naknadi neimovinsku štetu u iznosu od 300 000,00 eura;
               
            
                  —
               
               
                  naloži Europskoj uniji, koju zastupaju Komisija i Vijeće, da joj zbog gubitka radnog mjesta, gubitka prilike za zaposlenje i štete za karijeru isplati iznos od 103 542,92 američkih dolara (po trenutnom tečaju za euro), jednak njezinoj plaći za godinu i pol, na temelju njezinog posljednjeg obračuna plaće pri ICAC-u (69 055,28 američkih dolara);
               
            
                  —
               
               
                  naloži Europskoj uniji, koju zastupaju Komisija i Vijeće, da joj naknadi imovinsku štetu u iznosu od 19 368,13 američkih dolara (po trenutnom tečaju za euro) uz zateznu kamatu po trenutnoj godišnjoj zakonskoj stopi (od lipnja 2019.);
               
            
                  —
               
               
                  naloži Europskoj uniji snošenje troškova, koji uključuju, ali nisu i ograničeni na odvjetničke troškove na temelju računa odvjetnika.
               
            
         Tužbeni razlozi i glavni argumenti
      
      U prilog osnovanosti tužbe tužiteljica ističe tri tužbena razloga.
      
                  1.
               
               
                  Prvi tužbeni razlog temelji se na tvrdnji da su Komisija i Vijeće propustili donijeti bilo kakvu mjeru, čime su tužiteljici, kojoj je onemogućen pristup pravosuđu, prouzročili tešku imovinsku i neimovinsku štetu, te su povrijedili njezino pravo na dostojanstvo i sigurno radno okruženje.
               
            
                  2.
               
               
                  Drugi tužbeni razlog temelji se na tvrdnji da tuženici imaju obvezu na temelju Ugovora EU-a, a osobito članka 207. UFEU-a, na temelju kojeg je Europska unija pristupila ICAC-u, a koji predviđa da se zajednička trgovinska politika vodi se kontekstu načela i ciljeva vanjskog djelovanja Unije. Komisija ima obvezu na temelju članaka 314. i 317. UFEU-a te mora poštovati interese, vrijednosti i načela, u skladu s člankom 3. UEU-a i Povelje.
               
            
                  3.
               
               
                  Treći tužbeni razlog temelji se na tvrdnji da su svojim nedjelovanjem Komisija i Vijeće povrijedili tužiteljičina temeljna prava, poput prava na pristup pravosuđu i prava na sigurno radno okruženje.